Konczek József

 *Transz*

Hasfelmetsző orvosom

bennem az ősbűnt üldözi,

s míg a legbelsőm tükrözi,

én az ágy szélét mardosom.

De íme, megadom magam,

tépje ki, mint egy rossz lapot,

mit egy vad kor bennem hagyott,

irgalmas én uram.

Amint itt fekszem jámborul,

lehet, hogy imakönyv leszek,

az én imáim véresek –

ég, föld fedélként rámborul.

*Irgalmasrendi Kórház, 2013. január*

*A műtét után Dr. Torda István főorvosnak, aki a Jóistent szolgálja.*

*mozduló moraj*

*valaki így szólítja az éjszakai erdőt*

*erdő taníts meg félni újra engem*

*kőkemény rögökkel út*

*légy csak koromsötét és elérhetetlen\**

*nézd ami kézre áll*

*vagy fut a láb alatt*

*halál*

*erdő taníts te engem*

*a mozdulat előtti izgalom*

*örömére*

*erdő taníts újra engem*

*a mozdulat előtti izgalom*

*örömére*

*taníts újra*

*ami magához mérne*

*az milyen irgalom*